b'\n_START_ARTICLE_\nSant Fruit\xc3\xb3s d\'Ossiny\xc3\xa0\n_START_SECTION_\nDescripci\xc3\xb3\n_START_PARAGRAPH_\nEl ve\xc3\xafnat d\'Ossiny\xc3\xa0 era un petit nucli de poblaci\xc3\xb3, actualment deshabitat, situat a llevant del municipi de Sant Ferriol. El temple es troba en ru\xc3\xafnes malgrat que s\'han iniciat recentment unes obres de restauraci\xc3\xb3. \xc3\x89s d\'una sola nau, volta esfondrada i porta d\'entrada situada a migjorn, amb arcs en gradaci\xc3\xb3 llinda i timp\xc3\xa0 llis. En aquest mateix costat sud de l\'esgl\xc3\xa9sia hi ha, tamb\xc3\xa9, una finestra i una sagristia annexionada al mur en \xc3\xa8poca m\xc3\xa9s avan\xc3\xa7ada. A llevant, l\'absis \xc3\xa9s semicircular amb cornisa senzilla. A ponent hi ha una finestra espitllerada i, tamb\xc3\xa9, \xc3\xa9s on est\xc3\xa0 situat el campanar d\'espadanya de doble obertura, convertit en una torre.\n_START_SECTION_\nHist\xc3\xb2ria\n_START_PARAGRAPH_\nAntiguament Sant Fructu\xc3\xb3s havia estat parr\xc3\xb2quia independent, passant posteriorment a convertir-se en sufrag\xc3\xa0nia de Sant Silvestre del Mor. L\'any 975 ja surt documentada "Sancti Fructuosi de Vrciniano" com depenent de Santa Maria de Besal\xc3\xba, segons la conc\xc3\xb2rdia entre Mir\xc3\xb3 -Bisbe de Girona- i Bernat -Comte de Besal\xc3\xba-. Dos anys despr\xc3\xa9s, el temple fou donat a l\'esmentat cenobi de Santa Maria, fet que confirm\xc3\xa0, el 998, el Papa Gregori V, citant a la butlla "Sancti Fructuosi in Vrsiniano".'